ПщIэншэу икIи нэхъыфIу
Бжыгъэр зи лъабжьэ телевиденэм нобэ пщIэншэу щеплъыфынущ Къэбэрдей-Балъкъэрым и щIыпIэ псоми.
Республикэм кIуэ пэтми зыщеубгъу бжыгъэр зи лъабжьэ телевиденэм. Ди цIыхухэм я нэхъыбэм нобэ Iэмал ягъуэтащ РТРС-1-м и программи 10-м (япэ мультиплекс) пщIэншэу икIи фIагъ лъагэ иIэу еплъыну. Абыхэм хохьэ «Япэ канал», «Россия 1», «Матч ТВ», «НТВ», «Петербург-5 канал», «Россия К», «Россия 24», «Карусель», «ОТР», «ТВ Центр» телеканалхэмрэ «Вести ФМ», «Маяк», «Радио России» радиоканалхэмрэ. КъищынэмыщIауэ, Къэбэрдей-Балъкъэрым щыпсэу дэтхэнэми мы гъэм и кIэухым Iэрыхьэнущ РТРС-2-р (етIуанэ мультиплекс). Абы къызэщIеубыдэ «СТС», «ТНТ», «РенТВ», «Пятница», «Спас», «Домашний», «Звезда», «ТВ3», «Мир», «МузТВ» каналхэр.
Зи гугъу тщIы каналхэр иджыри къэс зыIэрыхьэу щытар республикэм щыпсэум и процент 76-рщ. Бжыгъэр зи лъабжьэ телевиденэм Къэбэрдей-Балъкъэрыр зэрыщыту къызэщIиубыда хъун папщIэ къэзыт станц 38-рэ яухуащ. Зым Налшык лажьэн щыщIидзакIэщ, адрей 37-р 2018 гъэм и кIэухым яутIыпщынущ.
Бжыгъэр зи лъабжьэ телевиденэр — дунейпсо телевиденэм зэрызиужьым и зи чэзу лъэбакъуэщ. Ар куэд-кIэ йофIэкI иджыри къэс щыIам и къэгъэлъэгъуэкIэкIи, макъыр къызэритымкIи. КъищынэмыщIауэ, частота куэдыIуэ яубыдырти мылъкушхуэ текIуадэрт. Адрей къэрал зызыужьахэм пасэу зэращIам хуэдэу, 2018 гъэм и кIэухым Урысей Федерацэри зэрыщыту бжыгъэр зи лъабжьэ телевиденэм хуэкIуэнущ. ЦIыхур здэщыпсэу щIыпIэм и инагъым, здэщыIэм емылъытауэ ар дэтхэнэми Iэрыхьэнущ. Абы папщIэ зэхалъхьауэ мэлажьэ «2009-2018 гъэхэм Урысей Федерацэм телевиденэмрэ радиомрэ я нэтынхэм зэрызыщиужьыну» федеральнэ программэ щхьэхуэр. Аращ къызыхэкIар къэралым и дэтхэнэ щIыпIэми бжыгъэр зи лъабжьэ телерадионэтынхэр пщIэншэу икIи фIагъ лъагэ иIэу зэрыщыIэрыхьэнур.
Телесетхэр ди республикэм щыухуэнымрэ гъэлэжьэнымрэ и пщэ къыдохуэ «Къэбэрдей-Балъкъэр Республикэм и РТПЦ» РТРС-м. Нэгъабэ и дыгъэгъазэ мазэм щыщIэдзауэ ди нэтынхэри эфирым кIуэуэ щIадзащ. Къэбэрдей-Балъкъэрым и журналистхэм ягъэхьэзыра программэхэр къыщат «Россия 1», «Россия 24» телеканалхэмрэ «Радио России»-мрэ. Бжыгъэр зи лъабжьэ телевиденэр къебгъэубыдын папщIэ дециметр диапазоным ит антеннэ уиIэн хуейуэ аращ. Иджы къыдагъэкI телевизорхэм я нэхъыбэм DVB-T2 мар- дэр иIэщи, пщIэншэу къат мультиплексхэр къызэщIаубыдэ. Телевизорхэр жьы- мэ, бжыгъэр зи лъабжьэ приставкэ пыщIэн хуейщ. Ар тыншу зэфIокI икIи дециметр антеннэхэм я уасэм сом 300-м къыщыщIедзэ, бжыгъэр зи лъабжьэ приставкэхэм — сом 700-м щегъэжьащ. Ахэр электроникэр щащэ дэтхэнэ тыкуэнми щыпэрыхьэтщ. Бжыгъэр зи лъабжьэ телевиденэм щызыпыфщIэкIэ гугъуехь гуэрхэм фыхэхуэмэ, КъБР-м щыIэ РТРС-м и IэщIагъэлIхэм сыт хуэдэ упщIэхэмкIи захуэвгъазэ хъунущ лэжьэгъуэ махуэхэм сыхьэти 8-м щыщIэдзауэ 17-м нэсыху мы телефон номерымкIэ — +7 8662 72-06-23. А Iуэхугъуэм ехьэлIауэ федеральнэ «линэ пщтырым» жэщми махуэми пщIэншэу упсалъэ хъунущ — 8-800-220-2002.
Бжыгъэр зи лъабжьэ телевиденэм теухуа хъыбархэм нэхъ зыубгъуауэ зыщыбгъэгъуэзэфынущ РТРС.РФ офицальнэ сайт щхьэхуэм.
Хьэтау Ислъам.
